  Виталий Пронин Егит дыръяз Нина Георгиевна журналистика удысын тыршиз.Йӧскалык библиотекаысь «Удмурт шаер» клубын куноын вал Удмуртиысь дано журналист, писатель Нина Ермолаева. - Нина Георгиевналэн, Иваново улосысь Шуя городын вордскем нылкышнолэн, улон но творчествоен вырон сюресэз узыр, - ӝытэз кутскиз библиотекарь Татьяна Николаева. - МГУ-ын дышетскыкуз, вуоно критикен Алексей Ермолаевен семья кылдытӥз. Дышетсконзэс йылпумъяса, егитъёс улыны Иже интыяськизы.Егит дыръяз Нина Георгиевна журналистика удысын тыршиз, шаерысьтымы пӧртэм удысъёсысь азьветлӥсьёс сярысь статьяоссэ но очеркъёссэ газет бамъёсын печатлалляз. Собере соосты нимаз книгаен поттӥз. Отӥяз пероез эшшо но вольытгес луиз - удмурт произведениосты ӟуч кылэ берыкъяны кутскиз, очеркъёс, мемуаръёс но нылпиослы веросъёс гожъяны ӧдъяз. Удмуртиез дорзэ сямен ик юн яратӥз. Алексей Афанасьевич улонысь кошкем бере солэсь ужъёссэ калыке вӧлмытон борды ӝабыр-ӝабыр басьтӥськиз. Н. Ермолаева дасяз но поттӥз «Удмурт литератураысь дас дано ним», «Удмурт литература но сое кылдытӥсьёс», «Кузебай Герд. Посмертная маска» книгаос. Та пумиськон Алексей Афанасьевичез буре ваён ӝытлы пӧрмиз.Ӝытэз тунсыко, Нина Ермолаевалэсь творчествозэ дунъяса но данъяса, нуиз профессор Анна Измайлова-Зуева.Любовь Тихонова   Теги: Йскалыкбиблиотека ужрад  